- నిధుల వేటలో అనిల్‌ అంబానీ
- రూ.260కోట్ల కోసం బ్యాంకులకు వినతి
- రిలయన్స్‌ నిప్పన్‌లో వాటా విక్రయం..!
- ఎరిక్సన్‌ చెల్లింపుల కోసం తంటాలు
న్యూఢిల్లీ : సుప్రీంకోర్టు తీవ్ర హెచ్చరికలతో ఎరిక్సన్‌కు బకాయిలు చెల్లించడానికి అనిల్‌ అంబానీ నిధుల వేటలో పడ్డారు. ఇందుకోసం అడాగ్‌లోని కొన్ని కంపెనీల్లో వాటాల విక్రయంతో పాటు బ్యాంకుల వద్ద ఉన్న తమ సొమ్ము కోసం ప్రయత్నిస్తున్నారని సమాచారం. ఆదాయపు పన్ను రీఫండ్‌ ద్వారా వచ్చిన రూ.260 కోట్లను వెంటనే తమకు ఇవ్వాల్సిందిగా రిలయన్స్‌ కమ్యూనికేషన్స్‌ (ఆర్‌కామ్‌).. బ్యాంకర్లను కోరింది. వాటిని విడుదల చేస్తే ఎరిక్సన్‌కు వెంటనే చెల్లిస్తామని గురువారం తెలిపింది. స్వీడన్‌కు చెందిన ఎరిక్సన్‌ ఇండియాకు నెలల రోజుల్లోగా రూ.453కోట్లు చెల్లించాల్సిందిగా సుప్రీంకోర్టు అనిల్‌ అంబానీకి ఆదేశాలు జారీ చేసిన విషయం తెలిసిందే. లేకపోతే జైలు శిక్ష అనుభవించాల్సి వస్తుందని హెచ్చరించారు. దీంతో ఆర్‌కామ్‌ నిధుల వేటలో పడింది.
ఈ నేపథ్యంలోనే ఆదాయపు పన్ను రీఫండ్స్‌ ద్వారా వచ్చి తమ బ్యాంకు ఖాతాల్లో ఉన్న రూ.260కోట్లను తక్షణమే విడుదల చేయాలని బ్యాంకర్లను కోరినట్టు ఆర్‌కామ్‌ వర్గాలు పేర్కొన్నాయి. ఇందుకు రుణదాతలు ఆమోదం తెలపడం ద్వారా తాము ఆ మొత్తాన్ని ఎరిక్సన్‌కు చెల్లిస్తామని తెలిపాయి. ఇప్పటికే రిలయన్స్‌ గ్రూప్‌ సుప్రీం కోర్టు వద్ద రూ.118కోట్లును డిపాజిట్‌ చేసినట్టు ఆర్‌కామ్‌ ప్రతినిధి తెలిపారు. ఈ మొత్తాన్ని వారంలోగా ఎరిక్సన్‌కు అందజేసే ప్రయత్నాల్లో ఉన్నామన్నారు. కోర్టు ఇచ్చిన నాలుగు వారాల గడువులోగా తాము ఎరిక్సన్‌ కంపెనీకి రూ.550కోట్లు చెల్లిస్తామని విశ్వాసం వ్యక్తం చేశారు.
షేర్ల అమ్మకానికి కసరత్తు..!
రిలయన్స్‌ క్యాపిటల్‌ (ఆర్‌కాప్‌) కీలక కంపెనీలో ఒక్కటైన రిలయన్స్‌ నిప్పన్‌ లైఫ్‌ అసెట్‌ మేనేజ్‌మెంట్‌ (ఆర్‌ఎన్‌ఏఎం)లో వాటాలను విక్రయించే కసరత్తులో ఉన్నారని సమాచారం. దీన్ని జపాన్‌కు చెందిన నిప్పన్‌ లైఫ్‌ భాగస్వామ్యంతో ఏర్పాటు చేసింది. దీంతో ఇందులోని ఆర్‌కాప్‌కు ఉన్న 42.88శాతం వాటాను కొనుగోలు చేయాలని జపాన్‌కు చెందిన నిప్పన్‌ను కోరినట్టు తెలుస్తోంది. ఈ ఒప్పంద విలువ రూ.7,000-8,000 కోట్లుగా ఉండొచ్చని అంచనా వేస్తున్నారు. ప్రస్తుతం నిప్పన్‌ లైఫ్‌ ఇన్స్యూరెన్స్‌ కంపెనీకి కూడా ఆర్‌ఎన్‌ఏఎంలో 42.88శాతం వాటా ఉంది. ఈ విషయాన్ని ఆర్‌కాప్‌ రెగ్యూలేటరీకి వెల్లడించింది. ఎరిక్సన్‌కు చెల్లింపుల కోసం అనిల్‌ అంబానీ గ్రూపు (అడాగ్‌) తీవ్ర ప్రయత్నాలు చేస్తుందన్న అంచనాల నేపథ్యంలో గురువారం ఆ గ్రూపు కంపెనీల షేర్లు రాణించాయి. ఇంట్రా ట్రేడింగ్‌లో పలు స్టాక్స్‌ 19 శాతం మేర పెరిగాయి. బీఎస్‌ఈలో రిలయన్స్‌ నిప్పన్‌ లైఫ్‌ అసెట్‌ మేనేజ్‌మెంట్‌ స్టాక్‌ 19.98 శాతం పెరిగి రూ.187.05కు చేరింది. రిలయన్స్‌ పవర్‌ 4.19 శాతం పెరిగి రూ.11.20 వద్ద ముగిసింది. ఇంట్రా ట్రేడింగ్‌లో రిలయన్స్‌ కాపిటల్‌ 6 శాతం, రిలయన్స్‌ హోమ్‌ ఫైనాన్స్‌, రిలయన్స్‌ నావల్‌ అండ్‌ ఇంజనీరింగ్‌ 3 శాతం, రిలయన్స్‌ ఇన్‌ఫ్రాస్ట్రక్షర్‌ 2.5 శాతం మేర పెరిగాయి.
మీ స్నేహితులకు రికమెండ్ చెయ్యండి